b'\n_START_ARTICLE_\nSinji lebduh\n_START_SECTION_\nOpis\n_START_PARAGRAPH_\nTa majhna ptica je zaradi svojega zna\xc4\x8dilnega letenja nezgre\xc5\xa1ljiva v zraku. Ima zelo dolge peruti, ki so na sredini \xc5\xa1iroke, proti koncu pa za\xc5\xa1iljene. V letu je malce podobna sovi, tako po hitrih in mehkih zamahih, kot po debeli glavi. Pogosti visi v zraku na istem mestu ter pri tem na hitro \xc2\xbbutripa\xc2\xab\xc2\xa0s perutmi. To lahko po\xc4\x8dne po ve\xc4\x8d minut, veliko dlje kot postovka. Ob mo\xc4\x8dnem vetru pa v zraku lebdi na istem mestu (od tod ime) kot papirnati zmaj. Kadar drsi po zraku, ima peruti upognjene in privzdignjene, podobno kot kanja._NEWLINE_Sinji lebduh ima modro siv (od tod ime sinji) hrbet, po spodnji strani telesa pa je bele barve. Ima \xc4\x8drna ramena in kratek rep ter debelo, sovjo glavo z \xc5\xbeivo rde\xc4\x8dimi o\xc4\x8dmi. Zraste do 33 cm.\n_START_SECTION_\nRaz\xc5\xa1irjenost\n_START_PARAGRAPH_\nPogosto poseda po suhih drevesih in drogovih po savanah, stepah, polpu\xc5\xa1\xc4\x8davah in redkeje naseljenih obmo\xc4\x8djih Afrike, jugozahodne Azije, Indije, \xc5\xa0rilanke, Indokine, vzhodne Nove Gvineje, v Evropi pa ga je najti le na jugu Portugalske, kjer pre\xc5\xbei na svoj plen. Glavna hrana te ujede so majhni glodavci, redkeje pa manj\xc5\xa1e ptice, plazilci in \xc5\xbeu\xc5\xbeelke._NEWLINE_Gnezdi ob zelo razli\xc4\x8dnih \xc4\x8dasih (odvisno od okolja), vedno pa ima le eno leglo v gnezdih na drevesih.'